Makhura: ‘E-tol het nie geslaag nie’Argieffoto David Makhura, premier van Gauteng, het vandeesweek erken dat e-tol in die provinsie nie geslaag het nie. Die premier het dié uitlating gemaak in ŉ verklaring waarin hy vrese van motoriste besweer oor berigte dat die Administratiewe Beregting van Padverkeersmisdrywe-wet (Aarto) daartoe sal lei dat hulle hul bestuurslisensies oor e-tol-boetes kan verloor. Makhura het verlede week met pres. Cyril Ramaphosa vergader om e-tol in die provinsie te bespreek soos hy in sy provinsiale rede onderneem het om te doen. Phumla Sekonyane, woordvoerder van die Gautengse regering, het gesê volgens Makhura was die vergadering produktief. “Die president het ŉ proses aan die gang gesit met betrekking tot die e-tol-kwessie en ek is vol vertroue dat ons ŉ oplossing sal vind wat ons almal tevrede sal stel. Die proses het begin en die president sal dit self lei. Die wysigingswet is iets wat lank terug begin het, lank voor die nuwe era aangebreek het,” het Makhura gesê. Die wysigingswetproses het reeds in 2013 begin en is in September 2017 deur die nasionale vergadering goedgekeur. Makhura het inwoners van die provinsie gemaan om nie paniekerig te raak nie en hulle aangemoedig om hul insette in die voortgesette openbare verhore oor die Aarto-wysigingswet te lewer.